CELEX: 32010D0462
Language: bg
Date: 2010-08-18 00:00:00
Title: 2010/462/ЕС: Решение на Комисията от 18 август 2010 година за приемане на решение за финансирането на пилотен проект за увеличаване на ролята на потребителите, ефективността и стабилността на европейските финансови пазари чрез обучаване на асоциациите на потребителите и подобни организации

20.8.2010   
            
            
               BG
            
            
               Официален вестник на Европейския съюз
            
            
               L 219/21
            
         РЕШЕНИЕ НА КОМИСИЯТА
   от 18 август 2010 година
   за приемане на решение за финансирането на пилотен проект за увеличаване на ролята на потребителите, ефективността и стабилността на европейските финансови пазари чрез обучаване на асоциациите на потребителите и подобни организации
   (2010/462/ЕС)
   ЕВРОПЕЙСКАТА КОМИСИЯ,
   като взе предвид Договора за Европейския съюз,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (1) (наричан по-долу „Финансовият регламент“), и по-специално член 75 от него,
   като взе предвид Регламент (ЕО, Евратом) № 2342/2002 на Комисията от 23 декември 2002 г. относно определянето на подробни правила за прилагането на Регламент (ЕО, Евратом) № 1605/2002 на Съвета относно Финансовия регламент, приложим към общия бюджет на Европейските общности (2) (по-долу „правила за прилагане“), и по-специално член 90 от него,
   като има предвид, че:
   
               (1)
            
            
               В съответствие с член 75 от Финансовия регламент и член 90, параграф 1 от правилата за прилагане поемането на разходи от бюджета на Съюза се предхожда от решение за финансиране, в което се предвиждат съществените елементи на предполагащото разход действие и което е прието от институцията или от органите, на които институцията е делегирала правомощия.
            
         
               (2)
            
            
               В съответствие с член 49, параграф 6, буква а) от Финансовия регламент настоящият пилотен проект е пилотна схема от експериментален характер, предназначена за изпитване на възможността за осъществяване на определена дейност и нейната целесъобразност.
            
         
               (3)
            
            
               Бюджетният орган отдели в бюджета на Съюза за 2010 г. 1 милион евро за пилотен проект за увеличаване на ролята на потребителите, ефективността и стабилността на европейските финансови пазари чрез провеждане на обучения.
            
         
               (4)
            
            
               В рамките на този пилотен проект е предвидено изпълнението на три действия, като финансирането на тези действия следва да бъде обект на едно решение.
            
         
               (5)
            
            
               С нарастване на сложността на финансовите услуги потребителите все повече се нуждаят от финансови съвети. Предоставянето на услуга, свързана с финансови съвети от общ характер, може да доведе до увеличаване на ролята на потребителите и да осигурява информация за това, как да се подхожда интелигентно към купуването на финансови услуги. Обучаването на организации с нестопанска цел, като асоциациите на потребителите и други неправителствени организации, а така също и организации от правителствения сектор, ще позволи на тези организации да предоставят на потребителите по-подходящи съвети по широк кръг въпроси в областта на финансовите услуги.
            
         
               (6)
            
            
               Настоящото решение за финансиране може да обхване и плащането на дължими лихви за закъснели плащания по силата на член 83 от Финансовия регламент и член 106, параграф 5 от правилата за прилагане.
            
         
               (7)
            
            
               За целите на прилагането на настоящото решение е целесъобразно терминът „съществено изменение“ да бъде определен по смисъла на член 90, параграф 4 от правилата за прилагане,
            
         ПРИЕ НАСТОЯЩОТО РЕШЕНИЕ:
   Член единствен
   Одобряват се действията, посочени в приложението. Те се финансират по бюджетен ред 17 02 04 от бюджета на Европейския съюз за 2010 г. в максимален размер до 1 000 000 EUR. Тези бюджетни кредити могат да покриват и дължими лихви за закъснели плащания.
   Сумите в посочените по-долу описания имат индикативен характер. В рамките на максималния примерен бюджет за всички конкретни действия натрупаните промени, които не превишават 20 %, не се считат за съществени, при условие че не оказват значително влияние върху същността и целите на пилотния проект.
   Разпоредителят с бюджетни кредити може да приема такива промени в съответствие с принципите на добро финансово управление и пропорционалност.
   
      Съставено в Брюксел на 18 август 2010 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 248, 16.9.2002 г., стр. 1.
   
      (2)  ОВ L 357, 31.12.2002 г., стр. 1.
   
      ПРИЛОЖЕНИЕ
      Област: политика за защита на потребителите
      
         Пилотен проект по бюджетен ред 17 02 04
      
      Правно основание: член 49, параграф 6, буква а) от Регламент (ЕО, Евратом) № 1605/2002.
      Предвиден е бюджетен кредит в размер 1 милион евро за стартиране на пилотен проект за увеличаване на ролята на потребителите, ефективността и стабилността на европейските финансови пазари, по-специално чрез увеличаване на ролята на потребителите в областта на финансовите услуги чрез провеждане на обучения и предоставяне на съвети на потребителите.
      Брой на планираните действия: ГД „Здравеопазване и потребители“ планира да осъществи 3 различни действия, насочени към увеличаване на ролята на потребителите в областта на финансовите услуги чрез провеждането на обучения:
      Обучения в областта на финансовите услуги за асоциации на потребителите и други заинтересовани организации с нестопанска цел, които предоставят информация и съвети на крайните потребители на финансови услуги в рамките на действащ рамков договор. Това действие ще бъде възложено за изпълнение в рамките на действащ рамков договор през септември 2010 г. за сумата от 200 000 EUR.
      Проучване, имащо за цел да очертае присъствието към момента във всяка държава-членка на организации с нестопанска цел, които предоставят на потребителите съвети от общ характер в областта на финансовите услуги. Освен това проучването ще анализира най-добрите практики при услугите, свързани с финансови съвети от общ характер. То ще определи и потребностите от обучение на тези организации в областта на финансовите съвети. За това проучване, за което през август 2010 г. ще бъде обявена открита тръжна процедура (договор за услуга), ще бъде отделен бюджетен кредит в размер 150 000 EUR.
      Като следваща стъпка след получаването на резултатите от горното проучване за заинтересованите организации с нестопанска цел, които предоставят на потребителите съвети от общ характер за финансовите услуги, ще бъдат организирани допълнителни курсове за обучение в областта на финансовите услуги. За това действие, свързано с обучения, за което през май 2011 г. ще бъде обявена открита тръжна процедура (договор за услуга), ще бъде отделен бюджетен кредит в размер 650 000 EUR.